Diffinitiones anni millesimi trecentesimi nonagesimi primi. 1.  Diffinitiones et ordinationes quascumque factas ac statuta condita per generale Capitulum in proximo lapso Capitulo generali, ratificat, approbat, innovat et confirmat, ac vult habere secundum eorum tenores firmitatem idem Capitulum, speciale et expresse omnia statuta facta, ordinationes et diffinitiones conditas in ipso ultimo lapso generali Capitulo per ipsum Capitulum, de, super ac pro contributionibus Ordinis levandis et recipiendis ac non solvendis, cogendis et compellendis ad solvendum et nuntiandis ac nuntiari faciendis, ipsos excommunicatos gerendis et exercendis et faciendis omnibus et singulis, quae necessaria vel expedientia fuerint ad ipsarum contributionum exactionem et solutionem, et totum ipsarum huiusmodi negotium generale Capitulum ratificat, approbat et confirmat, innovat et de novo statuit, ordinat et diffinit pro futuris temporibus, ac vult habere pro praeteritis, praesenti et futuris comparibus perpetuum robur et firmitatem. 2.  Cum Ordo noster Cisterciensis specialiter, expresse et iuste domino abbati et conventui monasterii Cisterciensis ac ipsi monasterio Cisterciensi in viginti quinque millibus quadringentis octoginto et octo florenis aureis tribus grossis argenteis de et pro tempore iam praeterito, et pro maximae dictae summae parte et portione a et pro longo tempore multum est lapsa, fuerit et adhuc sit ac etiam aliis personis in diversis pecuniarum summis aliis efficaciter obligatus, et oporteat Ordinem ipsum omnia sibi incumbentia, et quotidie supervenientia supportare, quae solvi et fieri nequeunt absque multiplicibus expensis, generale Capitulum propter hoc contributionem sex millium florenorum pro dictis debitis persolvendis, et pro expensis Capituli generalis et pro omnibus oneribus supportandis pro anno praesenti, sicut alias solitum est, ordinat et imponit. Universis igitur, *etc., ut ann. praeced. stat.* 7. 3.  Omnes et singulos abbates Ordinis qui et si non venerint ad praesens generale Capitulum, suam tamen secundum formam statutorum papalium excusaverit absentiam, habet idem Capitulum benigne excusatos ; reliquos autem, qui non venerunt, contumaces reputat et eos poenas non venientibus inflictas incurrisse decernit, ipsos nihilominus sub eisdem poenis peremptorie citat ad proxime futurum Capitulum generale ; solos autem et dumtaxat abbates infrascriptos habet ipsum generale Capitulum recommendabiliter excusatos, scilicet monasteriorum abbates de Bonoradio, de Maceriis, de Gardo, de Caherio, de Buzaio, de Insula Dei, de Claritate Dei, de Oratorio, de Curia Dei, de Torigniaco, de Trappa, de Persenia, de Sancto Andrea de Goferno, de Strata, de Campania, de Brolio, de Bella Brancha, de Bonofonte, de Sinyaco, de Ellancio, de Valle Regis, de Valle Clara, de Ygniaco, de Longoponte, de Valle Richerij, de Chirminone, de Loco Dei, de Sancto Albino, de Callovio, de Tyronello, de Valle benedicta, de Longo vado, de Sancto Sulpicio, de Alneto, de Fontanis albis, de Alto fonte, de Valle benedicta, de Valle lucenti, de Regali monte, de Sigillarijs, de Laude, de Precibus, de Barbello, de Boherio, de Pietate Dei, de Eleemosyna, de Bullencuria, de Claromarisco, de Varenis, de Alto Cristo, de Cheseriaco, de Bono monte, de Gratia Sanctae Mariae de Charone, de Trizayo, de Tela, de Balerna, de Rupibus, de Roseriis, de Ponte Octrani, de Caroloco, de Pruliaco, de Valencia in Pictavia, de Fonte Iohannis, de Castellarijs, de Pinu, de Merolio, de Bosco Gellandi, de Vallibus in Ornesio, de Dulci valle, de Sancto Benedicto in Voepria, de Christa, de Bono portu, de Ursicampo, de Sancto Urbano in Allemannia, de Benedictione Dei. 4.  Ad requestam reverendi in Christo Patris et domini abbatis et conventus monasterii Cistercii, *etc., ut ann. praeced. stat.* 19. 5.  Ad requestam domini Claraevallis generale Capitulum committit districtius iniungendo domino Cistercii, de Pruliaco, de Ripatorio et de Moris monasteriorum abbatibus, et eorum omnibus solidum, quatinus, etc., ut supra de Cistercio. 6.  Cum reverendus in Christo Pater et dominus, dominus abbas et conventus monasterii Cistercii Cabillonensis dioecesis, et abbas ac conventus monasterii Albaeripae Lingonensis dioecesis intendant inter se mutuo permutare, et sibi vicissim tradere certis ex causis rationabilibus, ut asserunt, videlicet, dicti dominus abbas et conventus monasterii Cistercii triginta quinque libras bonorum et legalium parvorum turonensium annui et perpetui redditus et census, debitas et solvendas omni anno in perpetuum per ipsos abbatem et conventum dicti loci et monasterii Albaeripae et eorum successores, et quas ipsi debent dictis domino abbati et conventui monasterii Cistercii et eorum successoribus apud Cistercium in periculis, sumptibus et expensis dictorum abbatis et conventus dicti monasterii Albaeripae, annuatim die secunda Capituli Cisterciensis ordinis generalis, et propter hoc dicti abbas et conventus dicti monasterii Albaeripae tradere in recompensatione dictis domino abbati et conventui dicti monasterii Cistercii census, proventus, res, ac bona inferius expressa quae sequuntur :  Videlicet, septem modios et duodecim sextaria vini ad mensuram divionensem annui et perpetui census et redditus quas ipsi abbas et conventus dicti monasterii *Albaeripae* dicunt sibi et suo monasterio debitos esse, et se ac suum monasterium habere ac percipere debere annuatim et in perpetuum in et de decima ac super decimam vinorum villae finagii territorii de Broychons Lingonensis dioecesis. Item, quamdam peciam seu clausum vineae situatam quasi ad dimidiam leucam prope villam divionensem, dioecesis Lingonensis, in finagio seu territorio de Divione, continentem circa novem jornalia in loco qui dicitur in Vallemin iuxta viam communem quae tendit ab Espirey hinc, et iuxta vineam Iohannis Poissennot burgensis Divionensis inde, et Iohannis Esclairre de Divione ex alia parte. Item, quatuor soituras prati in loco dicto ex Lampone situatas procedentes supra pratum Esniuses et supra pratum abbatissae et conventus monasterii de Tardo. Item, in loco dicto Vallisflorida duas soituras prati iuxta pratum haeredum Mongini Chanchart ex una parte, et iuxta pratum domini de Maigney ex altera parte. Item, unam soituram cum Iohanne Guarel iuxta pratum domini Ducis ex una parte, et subtus pratum dicti Mongini Chanchart ex altera. Item, unam soituram prati continentem quatuor quarteria en la Sanseuze iuxta pratum Guillelmi Chaume de Flamereyo ex una parte, et rippariam de la Tille ex alia. Item, in loco dicto en la Corchevache duas soituras prati cum curato de Jaule et religiosis hospitalis Beatae Mariae Magdalenae de Divione iuxta religiosos d’Espoisse ex una parte, et iuxta Iohannem Le Clerc ex alia, cum omnibus et singulis ingressibus, iuribus, dominio utili et directo ac mixto fructibus, exitibus, pertinentibus, emolumentis et pertinentiis praemissorum septem modiorum et duodecim sextariorum vini annui et perpetui redditus ac census, ac clausi seu peciae vinearum ac pratorum omnium supradictorum, ad tenendum, possidendum, in perpetuum a dictis domino abbate et conventu dicti monasterii Cistercii et eorum successoribus, seu aliis nomine illorum. Et de ac super praemissis abbates et conventus dictorum monasteriorum Cistercii et Albaeripae habuerunt, ut fertur, inter se tractatus et hoc fieri concorditer et unanimiter volunt pro evidentibus utilitatibus dictorum suorum monasteriorum, consentiunt et concedunt, de Longo vado et de Moris ac aliorum quorumcumque, qui in, de et super hoc fuerint requisiti, monasteriorum abbatibus committendo praecipit Capitulum generale, quatinus de et super praemissis iuxta formam iuris et papalium statutorum diligenter inquirant et quod invenerint sequenti proximo generali Capitulo vel etiam ante illud domino abbati monasterii Claraevallis, patri abbati dicti monasterii *Albaeripae* referant. Cui domino abbati Claraevallis committit dictum Capitulum generale ut praedicta fieri concedat, et inde statuat, ordinet et faciat auctoritate dicti Capituli quod, prout et secundum quod statuere, ordinare et facere posset et potest idem generale Capitulum, in tota quam habet et qua potest idem Capitulum, plenaria potestate. 7.  Committit generale Capitulum abbatibus de Ursicampo et Belloprato quatinus super venditione seu traditione 40 librarum ad vitam duorum, quorum iunior iam decessit, factam per abbatem et conventum Caricampi se informet, et quidquid super hoc utile iudicaverit, ordinet, confirmet et faciat, in plena dicti Capituli potestate. 8.  Domino Claraevallis committit generale Capitulum ut, si abbatem de Dunis aut aliquos dicti monasterii officiarios repererit redditus scolarium Sancti Bernardi Parisiensis aut aliquas pecunias pro dictis scolaribus recepisse, aut etiam indebite retinere, detentores huiusmodi ad restitutionem celerem et integram dictorum reddituum aut summarum ipsarum detentarum, per censuram Ordinis, in dicti Capituli plenaria potestate, compellat. 9.  Ut abbatem Clarifontis ad restitutionem solutorum pro et nomine ipsius in Curia romana per dominum Guidonem, nuper abbatem Firmitatis, compellat, generale Capitulum suam in hac parte potestatem plenariam committit domino Morimundi. 10.  Cum super diversis criminibus et excessibus quamplurimis quorum praetextu delatus est Capitulo generali, et per conventum suum accusatus abbas Clarifontis, non potest ad plenum absque damnosa pro dicto monasterio deletione, secundum causae exhibitique processus exigentiam idem Capitulum informari, domino Morimundi, assumptis secum de Bellavalle et Albaeripae monasteriorum abbatibus, causam huiusmodi committendo mandat et iniungit Capitulum memoratum, quatinus dicto processu, diligenter omni dilatione postposita, exacto et informatione debita, super contentis in eodem facta, in Capituli praedicti plenaria potestate faciat et exhibeat praedictis, tam abbati accusato quam conventui, auctoritate ipsius, privatis personis accusantibus bonum et breve, secundum iuris formam et Ordinis instituta, iustitiae complementum. 11.  Causam et materiam discordiae motam seu movendam inter abbatem de Ursicampo ex una parte, et abbatem de Frigido monte ex altera, *etc., ut ann. praeced. stat.* 54. 12.  Domino Claraevallis committit Capitulum et iniungit, quatinus in sua prima futura visitatione monasterii Ursicampi, etc., *ut ann. praeced. stat.* 57. 13.  Reformationem monasterii de Campis bonis Vivariensis dioecesis, in quo non pauca corrigenda, reformanda referuntur, committens pro praesenti anno generale Capitulum abbatibus de Mansiade et de Bonavalle, dictae Vivariensis et Ruthenensis dioecesis, mandat eisdem et iniungit de consensu abbatis dicti loci, quatinus ad idem monasterium de Campis bonis personaliter accedentes reforment et corrigant quaecumque inibi reformanda corrigendaque cognoverint, tam in capite quam in membris, per depositionem, destitutionem abbatis et officiariorum dicti monasterii, si hoc exegerint eorum demerita, et aliorum de novo institutionem, ac aliam cuiuscumque generis condignam, secundum instituta, punitionem, correctionem in plenaria potestate dicti Capituli, invocato nihilominus, si opus fuerit, auxilio brachii saecularis. Quia vero modernus abbas de Campis bonis omnibus appellationibus per eum factis a patre abbate suo de Bonavalle praedicto renunciavit, vult et decernit idem Capitulum, ut ad statum pristinum omnia reducantur, quibus se gravatum reputans, appellavit et cetera quoque, quae pendente appellatione attentata fuerunt contra ipsum, vel etiam innovata. 14.  Abbatem de Ponte Thiefridi, Metensis dioecesis, citatum peremptorie et personaliter ad praesens generale Capitulum per abbatem Sancti Benedicti in Vepria, de mandato domini Cistercii, ad instantiam domini Morimundi, quia nec misit nec comparuit, contumacem reputat et decernit idem Capitulum generale. 15.  Item, fratrem Iohannem Commere monachum monasterii de Laude citatum peremptorie et personaliter ad praesens generale Capitulum, ad instantiam et de mandato domini Cistercii Reformatoris Ordinis, per dominum Claraevallis, quia nec misit nec comparuit, contumacem reputat et decernit idem Capitulum generale, et propter hoc excommunicat in hiis scriptis. 16.  De Claromonte et de Bella brancha monasteriorum abbatibus committit generale Capitulum, ut si monasterium de Ponte Octrani repererint non aliter posse subsistere, conventumve sustentari, licentiam silvas non caeduas vendendi usque ad evidentem necessitatem, non tamen ultra quadringentarum librarum summam, auctoritate dicti Capituli largiantur, servatis in omnibus papalibus institutis. 17.  Dispersionem conventus monasterii de Claromarisco, si hoc necessitatem exigere repererit dominus Claraevallis, eidem committit generale Capitulum in ipsius potestate plenaria faciendum. 18.  Monasterii Veteris Villae pensata paupertate non ignota, quotam seu portionem contributionum annis singulis eidem monasterio per generale Capitulum imponendam, quamdiu dominus Radulphus eiusdem monasterii modernus abbas vitam duxerit in humanis, ad medietatem, taxationis antiquae moderatur et reducit memoratum Capitulum generale. 19.  Nonnullorum ferens aegre monachorum perniciem generale Capitulum, qui fructuum atque proventuum quorum usu grex domini conventualis sustentari debet, et pauperum esuries refoveri, propriis abusibus sequestrare potentum interventu saecularium moliuntur, praesertim autem fratris Iohannis de Vicheri, monachi monasterii de Ursicampo, qui suae professionis immemor, prout sufficienter innotuit eidem Capitulo officium portae dicti monasterii, cum iuribus et pertinentiis ad vitam suam, non modo precum sed et minarum instantia satagit obtinere, abbati eiusdem monasterii de Ursicampo, districtius inhibet memoratum Capitulum, ne supradictum officium portae dicto fratri Iohanni committat, sed commissum aut aliter obtentum ab eo tollat, ipsumque condigne pro delicto poenarum inflictione puniet indilate. 20.  Abbati Mortui maris committit generale Capitulum quatinus si monasterium de Thesauro repererit monasterio de Gomerifonte teneri in quatuor ancinis bladi annui redditus et eorum solutionem irrationaliter distulisse, abbatissam et conventum dicti monasterii de Thesauro ad dicti redditus annui solutionem cum arreragiorum refusione debite per censuram Ordinis auctoritate dicti Capituli absque dissimulatione compellat. 21.  Abbatibus de Begar et Villanova committit generale Capitulum ut si domum monasterii de Precibus sitam in villa Venetensi tradere in emphiteosim vel ad redditus perpetuos compererint expedire ac utile fore dicto monasterio de Precibus, abbati et conventui eiusdem loci dictam domum sic tradendi licentiam conferant, in plenaria dicti Capituli potestate. 22.  Comperiens in veritate generale Capitulum monasterium de Bithania domino Mereto curato de Vaulx, ratione dictae curae seu legitime teneri in uno bicheto frumenti annui et perpetui redditus, una cum quatuor bichetis de et pro arreragiis temporis retroacti, adiudicat dictum generale Capitulum praedictos bichetum annui redditus et quatuor de arreragiis dicto Curato deberi, abbatemque et conventum dicti monasterii ad praedictorum solutionem ex sententia condemnat, expensas pro expensis in pro et super praedictorum perceptione facti et utraque parte sententialiter compensando. 23.  Minoratione proventuum monasterii de Lanneyo attenta, generale Capitulum quotam seu portionem contributionum eidem monasterio imponendam, quamdiu nonnus Symon modernus abbas dicti monasterii vitam duxerit in humanis, adeo moderat et relaxat idem Capitulum ut de et pro quolibet milliario florenorum totius summae contributionum dictum monasterium de Lanneyo tres florenos solvere tenebitur et non plures. 24.  Ad idem de Vallibus servari quamdiu vixerit nominatus Stephanus modernus abbas. 25.  Committit generale Capitulum abbati Savigniaci, ut si repererit abbates de Valle Richerii et de Tironello aut eorum alterum, ratione sustentationis monachorum suorum, abbati et conventui de Sancto Andrea de Gouferno secundum statuta Ordinis in aliquo teneri, auctoritate dicti Capituli generalis ad solutionem huiusmodi debite coerceat debitores. 26.  Abbatibus de Frigido monte, de Regali monte, ac eorum cuilibet in solidum mandando committit generale Capitulum quatinus super excessibus non paucis, quos in studio Sancti Bernardi Parisiensis, et in eadem villa dudum commississe feruntur fratres Yvo de Bona Requie, Johannes de Precibus, et Rudolphus de Bello becco scolares ibidem, informatione diligenti facta, dictis scolaribus et eorum cuilibet, pro culparum exigentia, condignam poenitentiam atque poenam infligant, in plenaria dicti Capituli potestate. 27.  Domino Claraevallis, si infra proximum Pascha diverterit ad partes Sabaudiae, sin alias, abbati de Monte Sanctae Mariae committit generale Capitulum, quatinus abbates de Alto Cristo et de Tela, eorumque quemlibet pro sua portione, compellat per censuram Ordinis, in plena dicti Capituli potestate, ad refundendum et solvendum abbatibus de Bella valle et de Caroloco rationabiles expensas, quas eos fecisse pro facto dictorum abbatum, de mandato Capituli repererint, informatione debita praecedente. 28.  Cum alias commissum fuerit domino Pontigniaci per Capitulum generale, ut abbatem et conventum de Escallereis compelleret, per censuram Ordinis, ad satisfaciendum abbati de Regniaco de 35 libris turonensibus, in quibus dicto abbati de Regniaco et suo conventui tenebatur, ipsaque diffinitio non fuerit executioni demandata, idcirco dominis Pontigniaci et Claraevallis, et eorum cuilibet, committit Capitulum generale ut, vocatis qui fuerint evocandi, faciant seu faciat eorum alter auctoritate Capituli super petitis celeris iustitiae complementum. 29.  Domino Cistercii committit Capitulum generale quatinus de paupertate et de solutione monasterii de Pratea se informet, et secundum reperta faciat gratiose misericordiam abbati et conventui dicti loci, secundum suam discretionem de petitis, auctoritate et potestate Capituli memorati. 30.  Committit generale Capitulum domino Claraevallis ut si repererit abbates de Laude et de Chevilnare aut eorum alterum ratione sustentationis monachorum suorum abbati et conventui de Chaereyo secundum statuta Ordinis in aliquo teneri, auctoritate dicti Capituli generalis ad solutionem huiusmodi coerceat debitores. 31.  Domino Claraevallis committit Capitulum generale quatinus si repererit fratrem Albertum de Sardusi, nunc monachum de Fonteneto, indebite retinere quemdam librum nomine Bucolicon spectantem ad monasterium de Chaeryo, auctoritate Capituli praedicti ad restitutionem dicti libri praedictum coerceat detentorem. 32.  Non obstante periurio, quod ex inadvertentia pro non reddita ratione de receptis et nota infamiae, quam idcirco dicitur incurrisse frater Nicolaus Lemunier, monachus de Voto, suspecta mulier in camera dicti fratris Nicolai extra dormitorium, eo tamen in clauso dormitorio dormiente reperta fuerat, dispensat misericorditer cum eodem generale Capitulum ut ad omnes actus legitimos, officia, dignitates citra abbatialem assumi valeat idem frater. 33.  Domino Cistercii et deputando vel deputandis ab eodem committit generale Capitulum, quatinus si permutationem quorumdam molendinorum situatorum in Barro super Albam ad monasterium Claraevallis pertinentium cum priore de Monte Sanctae Gerundae eidem monasterio Claraevallis utilem fore repererit, permutationem ipsam auctoritate Capituli generalis ratificet et confirmet, faciatque de et super hoc quidquid pro meliori discreverit faciendum. 34.  Si concessionem quotidiani victus, ut uni monacho, et cuiusdam prati ad vitam, Gerardino Bichat de Lusigniaco factam per abbatem et conventum de Ripatorio utilem fore dicto monasterio, facta super hoc informatione debita, repererit dominus Claraevallis, committit eidem generale Capitulum, ut in plena eiusdem potestate dictam concessionem ratificet et confirmet. 35.  Cum fratre Iohanne de Trecis monacho monasterii de Ripatorio, qui diebus quatuor dumtaxat extra monasterium sine licentia mansit digressus interim ad monasterium Claraevallis, ut omnes actus legitimos, officia, dignitates, citra abbatialem dignitatem, suis exigentibus meritis, valeat et exercere misericorditer dispensat Capitulum generale. 36.  Cum fratribus Iohanne de Lusiniaco, aliter dictus Fovet, monacho Rippatorii, qui per triennium, habitu regulari temere deposito, vagabundus apostatavit, necnon cum Petro de Droco Sanctae Mariae eiusdem [monasterii] monacho professo, qui consimiliter per sex annos in saeculo apostata permansit, dispensat misericorditer generale Capitulum, ut ad omnes actus legitimos, officia, dignitates, citra tamen abbatialem provehi valeant et assumi. 37.  Monasterii de Chalocheyo pensata paupertate non ignota, quotam seu portionem contributionum per singulos viginti immediate secuturos annos eidem monasterio imponendam, ad medietatem taxationis antiquae moderatur et reducit memoratum Capitulum generale. 38.  Conquestionem abbatis et conventus monasterii de Ioyaco asserentium abbatem de Escalleriis eisdem in viginti quinque francis, ratione certae quantitatis bladi novissimo dicti abbatis praedecessori mutuo concessi teneri, suscipiens Capitulum generale domino Pontigniaci committit, quatinus si ita fore repererit, dictum abbatem de Escalleriis ad praedictorum 25 francorum aut summae cuiusvis dicta de causa rationabiliter debitae solutionem, auctoritate dicti Capituli viriliter et debite per Ordinis censuram compellat. 39.  Monasteriorum de Mansiade et de Loco Dei abbatibus committit generale Capitulum ut, si grangiam de Solagio ad monasterium de Bonaevallis Ruthenensis pertinentem repererint non excedere valorem 30 florenorum annuatim, et eius traditionem in emphiteosim aut ad censum seu redditum perpetuum fructuosam fore dicto monasterio iudicaverint, dictam domum sic tradendi licentiam conferant, in plenaria dicti Capituli potestate. 40.  Nonnullorum ferens aegre monachorum perniciem generale Capitulum, qui fructuum atque proventuum quorum usu grex Domini conventualis sustentari debet et pauperum esuries refoveri, ipsis abusibus sequestrare potentum interventu saecularium moliuntur, praesertim autem fratris Mauritii de Quelem monachi monasterii de Releche, qui suae professionis immemor, prout sufficienter innotuit eidem Capitulo, officia nonnulla dicti monasterii cum iuribus et pertinentiis eorumdem, non modo precum sed et minarum instantia satagit obtinere ; abbati eiusdem monasterii de Releche districtius inhibet memoratum Capitulum, ne officium quodcumque, nisi et quatinus ei merita suffragentur, dicto fratri Mauritio committat, sed aliter commissum aut obtentum ab eo tollat, ipsumque condigna pro delicto poenarum inflictione puniat indilate. 41.  Minoratione proventuum monasterii Frigidi montis attenta, generale Capitulum quotam seu portionem contributionum eidem monasterio de cetero perpetuis temporibus imponendam adeo moderatur et relaxat, ut de et pro quolibet milliario florenorum totius summae contributionum, dictum monasterium Frigidi montis [tres] florenos in posterum solvere tenebitur et non plures. 42.  Cum fratre Durando Cauleti, aliter Cadas, monacho monasterii Bonaevallis Ruthenensis dioecesis, duxit Capitulum misericorditer dispensandum, ut non obstante apostasia quam commisit per aliquantulum temporis spatium per saeculum damnabiliter evagando, ad omnes actus Ordinis legitimos citra tamen abbatialem dignitatem, et abbatis et conventus suorum beneplacito et consensu, valeat de ipsius Capituli speciali gratia promoveri. 43.  Cum fratribus Humberti de Bonavalle et Iacobo de Ponteallia monachis monasterii Montis Sanctae Mariae dispensat Capitulum gratiose, ut non obstante apostasia quam pluries per saeculum vagabundi damnabiliter commiserunt, cum abbati et conventui suis placuerit, ad omnes actus Ordinis legitimos valeant promoveri et assumi tempore opportuno, citra tamen abbatialem dignitatem. 44.  De Bonoportu et de Belloprato monasteriorum abbatibus et eorum cuilibet in solidum committit generale Capitulum in plenaria potestate, quatinus si abbatem et conventum monasterii de Karoliloco repererint legitime teneri abbati et conventui monasterio de Voto in debitis quibuscumque, ipsos ad satisfaciendum, auctoritate Capituli et per censuram Ordinis viriliter coerceant et compellant. 45.  Cum fratre Iohanne de Barris monacho monasterii de Trappa, qui diebus quindecim extra monasterium sine licentia mansit, habitu regulari minime reiecto, ut ad omnes actus legitimos, officia, dignitates, citra abbatialem dignitatem, obtinere, suis meritis exigentibus, valeat exercere, ad requestam abbatis Savigniaci misericorditer dispensat Capitulum generale. 46.  Cum fratribus Yvone Praepositi et Yvone Risibilis, monachis monasterii de Precibus, dispensat Capitulum generale, ut non obstante apostasia quam pluries per saeculum vagabundi damnabiliter commiserunt, cum abbati et conventui suis placuerit, ad omnes actus legitimos Ordinis valeant promoveri et assumi. 47.  Committit generale Capitulum abbati Savigniaci, quatinus si expediens et utile fore compererit, ut abbas et conventus Vallium Sarnaii de silvis dicti monasterii non coeduis vendant usque ad decem arpenta, in eiusdem Capituli plena potestate, licentiam huiusmodi venditionem faciendi concedat. 48.  Cum fratre Hugone de Ysduis, monacho monasterii Valium Sarnaii, qui per unum annum vel circa in habitu saeculari vagabundus apostatavit, reversus ad Ordinem humiliter inde poenitentiam peregit, ut ad omnes actus Ordinis legitimos, citra tamen abbatialem dignitatem, assumi valeat, suis exigentibus meritis, misericorditer dispensat Capitulum generale. 49.  Abbati de Obasina committit generale Capitulum in, de, et super omnibus gravaminibus bonorum, occupationibus, iniuriis, damnis, aut aliis nocumentis, quae repererit abbatem de Dalone abbati de Grosso bosco, aut eius monasterio, locisque et personis eiusdem intulisse, secundum iuris formam et Ordinis instituta, loco, vice et auctoritate dicti Capituli de remedio provideat opportuno. 